যিনি চোট্টি মুন্ডাদের লড়াই করতে শিখিয়েছিলেন, তাঁর জীবনের লড়াই থেমে গেল ৯১ বছর বয়সে। বৃহস্পতিবার দুপুরে প্রয়াত হলেন সমাজকর্মী-সাহিত্যিক মহাশ্বেতা দেবী।
আজ, শুক্রবার সকাল ৯টায় মিন্টো পার্কের বেসরকারি হাসপাতাল থেকে দেহ নিয়ে যাওয়া হবে রবীন্দ্র সদনে। সেখানে জনতার শ্রদ্ধা জানাতে পারবে সকাল সাড়ে ৯টা থেকে দুপুর পৌনে ১টা পর্যন্ত। ১টায় কলকাতা পুলিশের শববাহী শকটে শেষকৃত্যের জন্য মরদেহ নিয়ে যাওয়া হবে কেওড়াতলা শ্মশানে। গান স্যালুট জানিয়ে পূর্ণ রাষ্ট্রীয় মর্যাদায় শেষকৃত্য হবে মহাশ্বেতার।

গত ৬৭ দিন ধরে হাসপাতালে ভর্তি ছিলেন প্রবীণ সাহিত্যিক। প্রায়ই বাড়ি ফিরতে চাইতেন। শেষবার, গত ৭ জুলাই নিজেই দু’জন চিকিৎসকের কাছে সেই ইচ্ছার কথা জানিয়েছিলেন। চিকিত্সক সমরজিত্ নস্কর এদিন বলেন, ‘‘আমার হাত ধরে বলেছিলেন, বাড়ি ফিরব। আমাকে তাড়াতাড়ি বাড়ি ফেরান। পারলাম না।’’ স্নায়ুরোগ বিশেষজ্ঞ সত্যব্রত পালুইয়ের কথায়, ‘‘চেষ্টা করেও বাংলা সাহিত্যের মায়ের আর্জি রাখতে পারলাম না। ভাল লাগছে না।’’ 

গত ২২ মে কিডনির সমস্যা, রক্তে সংক্রমণ (সেপ্টিসেমিয়া), জ্বর, শ্বাসকষ্ট নিয়ে হাসপাতালে ভর্তি করানো হয়েছিল মহাশ্বেতাকে। ৭ জুলাই আইসিইউ’তে ভেন্টিলেশনে দেওয়া হয় তাঁকে। ২১ দিন পর স্তব্ধ হয়ে গেল তাঁর হৃদস্পন্দন। 

মহাশ্বেতা দেবীর মৃত্যু সংবাদে শোকস্তব্ধ দেশ। খবর পেয়েই দিল্লি-সফর কাটছাঁট করে রাতে শহরে ফেরেন মুখ্যমন্ত্রী। বিমানবন্দর থেকেই যান হাসপাতালে। সেখানে দাঁড়িয়েই শেষকৃত্যের জন্য প্রয়োজনীয় নির্দেশ দেন।

প্রধানমন্ত্রী নরেন্দ্র মোদী মহাশ্বেতার প্রয়াণে শোকপ্রকাশ করে বলেছেন, ‘‘সমাজের পিছিয়ে-পড়া মানুষের কথা সুন্দরভাবে তুলে ধরেছিলেন মহাশ্বেতা দেবী। সমাজের সাম্য ও ন্যায়বিচারের জন্য লড়াই করেছেন।’’ বিদেশমন্ত্রী সুষমা স্বরাজ আবার সাহিত্যিকের মৃত্যুতে টুইট করে বিতর্কে জড়ান। তিনি টুইট করেন, ‘তাঁর দু’টি বিখ্যাত লেখা প্রথম প্রতিশ্রুতি এবং বকুলকথা আমার জীবনে চিরস্থায়ী ছাপ ফেলেছে’। ঘটনাচক্রে, দু’টি উপন্যাসই আশাপূর্ণা দেবীর লেখা! পরে অবশ্য সুষমা টুইটটি মুছে দেন।

মহাশ্বেতার মৃত্যুসংবাদ ছড়িয়ে পড়তেই হাসপাতালে পৌঁছন মন্ত্রী, লেখক-সহ বিশিষ্টেরা। বিধানসভার স্পিকার বিমান বন্দ্যোপাধ্যায়, মন্ত্রী পার্থ চট্টোপাধ্যায়, অরূপ বিশ্বাস, ফিরহাদ হাকিম, মলয় ঘটক, শোভনদেব চট্টোপাধ্যায়, মন্ত্রী তথা মেয়র শোভন চট্টোপাধ্যায়, ইন্দ্রনীল সেন, কবি সুবোধ সরকার-সহ অনেকে। মহাশ্বেতার মৃত্যুতে শোকপ্রকাশ করেছেন বিরোধী দলনেতা আব্দুল মান্নান, বামফ্রন্ট চেয়ারম্যান বিমান বসু, সিপিএম নেতা সূর্যকান্ত মিশ্রও।